Senda dals senns en Val Medel

(lr)

La Val Medel è ina regiun fitg enconuschenta grazia a las numerusas pussaivladads ch'ella porscha per far spassegiadas e turas. Las autoritads localas, conscientas da la muntada da quest territori, èn sa decididas da render anc pli attractivas las experientschas or en la natira. Per quest motiv è la purschida vegnida extendida cun ina senda tematica, numnadamain ina senda che preschenta ils tschintg senns. Il zercladur passà èsi stà uschè lunsch. Claudio Simonet, il president communal da Medel, ha pudì avrir uffizialmain la senda che duai attrair tants turists sco era la populaziun indigena.
Pliras persunas han contribuì a la realisaziun da questa senda. Tresa Bundi è stada l'inizianta, ha scrit ils texts e procurà per la furmaziun da las tavlas e dal prospect. Il pictur-artist Linus Flepp ha stgaffì e dissegnà la figura "Pico", in pitgalain che accumpogna uffants e creschids sin la senda. Il bostger Corsin Flepp e ses collavuraturs han exequì las lavurs vi da la senda, realisà ils paussadis cun maisas, bancs e fuainas ch'envidan a far in picnic bain merità. L'idea sco tala sa basa sin il project Cuntrada cultivada. Quel è vegnì instradà avant in per onns da la vischnanca en collavuraziun cun il chantun. La finamira è da mantegnair e da sviluppar vinavant la cuntrada cultivada e da mantegnair bajetgs d'economia vegls, sco p.ex. chischners.
La senda maina sin la ruta da Curaglia, Biscuolm, Pardatsch, Plaun Tschaler, Gliarauns ed enavos a Curaglia ed ha ina lunghezza da var set kilometers. Tut tenor il tempo ch'ins tscherna ston ins quintar cun in temp da spassegiada da duas fin trais uras. En 12 lieus vegnan ils viandants orientads ed infurmads davart ils tschintg senns: vesair, udir, savurar, gustar e palpar. Els pon passar en l'aua frestga dals dutgs, sentir il mistgel e la crappa, observar insects e contemplar plantas e flurs. Ils viandants entaupan dentant era interessantas perditgas istoricas sco p.ex. la chaplutta deditgada a s. Brida a Biscuolm che tradescha ina colonisaziun tempriva. Ultra da quai passan els sper numerusas aclas ora. Funtauna: www.suedostschweiz.ch/medien/Iq/index.clm?ressort=02 _ Surselva